张嵲
仲冬冬至后
仲冬冬至后，春从九地回。
去年逢春在此寺，今年复向此寺逢。
春来春去无复见花草，但有东风刮地如惊雷。
人生七十能几时，四度逢春只在斯。
祠官不复更递代，直若仓庾氏，
久任无年期。大农赋禄随官品，
丰俭由来皆有分。空尽天年在世间，
饥饱死生皆不问。癃老非才固应尔，
豪俊当年亦为此。谓非贬谪实累囚，
谓是归田犹禄仕。忆昔汉唐与本朝，
咸有自新及起废。如今岂无大眚及溥天，
不在他时洒心例。人生如寓年年老，
岁岁彫零人渐少。莫嫌四见魏唐春，
尚得逢春到华皓。祠官之设自何时，
闻是元丰宰相之所为。欲摈老成皆不用，
托於优假创斯规。当时弊政出一切，
岂谓疮疣后世遗。专宠持权事虽巧，
荣华宁得多时好。君不见金陵零落故相家，
一如寂寞韶阳庙。